ང་ཚོས་ཚོགས་འདུ་ཚོགས་འདུ་ཟེར་བ་རྩ་ཆེན་པོ་བྱེད་དགོས་པ་དེ་གལ་ཆེན་པོ་རེད།ད་ལྟ་དགེ་རྒན་འོས་སྦྱོང་བའི་ཐོག་ལ་སློབ་སྤྱི་དང༌།དགེ་རྒན་ཚོས་ཉམས་མྱོང་གི་བསམ་འཆར་སློབ་སྟོན་བྱེད་དགོས་པ་མཐའ་དག་སྦུག་སྦུག་མེད་པའི་གསལ་པོར་ཤོད་རེས་བྱེད་དགོས།ད་ལྟ་ཤེས་རིག་བཀའ་བློན་ནས་བཞུགས་མོལ་ཚོགས་འདུ་འཚོགས་དགོས་ཟེར་བའི་བཞུགས་མོལ་ཟེར་བ་དེ་ལ་དགོས་པ་དང་གོ་རྒྱུ་ཆེན་པོ་ཡོད།དེ་ནི་ནང་མི་ནང་ཚགས་གོ་བསྡུར་བྱས་པ་ལྟ་བུའི་རྣམ་པ་བསྟན་ཡོད་རེད།དེ་འདྲ་ཡིན་སྟབས་བསམ་འཆར་གསལ་པོ་ཤོད་དགོས།དགེ་རྒན་འོས་སྦྱོང་པ་ཚོ་ནས་ཀྱང་དོ་སྣང་བྱས་ན་སྔར་གོ་ཐོས་མ་མྱོང་བའི་གནས་ཚུལ་མང་པོ་ཤེས་ཀྱི་རེད།ང་ཚོས་ཚོགས་འདུ་འཚོགས་སོང་ཟེར་བ་ཞིག་ལབ་སྟེ་དོན་དམ་གྱི་གནས་ཚུལ་མ་ཤེས་པ་ཆགས་ན་ཧ་ཅང་གི་ཐབས་སྡུག་དང།དགོས་པ་མེད་པ་ཆགས་ཀྱི་རེད།དེ་ལྟར་མིན་པ་བྱེད་དགོས།བོད་རྒྱ་ཆེའི་མི་དམངས་དབུགས་ཆད་ཉེར་བསྡད་ཡོད།བོད་རྒྱ་ཆེའི་མི་དམངས་ཀྱི་དོན་དུ་སྲོག་བློས་གཏོང་མ་ཐུབ་ཀྱང།དཀའ་ངལ་དང་ལེན་ཐུབ་པ་ཞིག་ཚང་མས་ངེས་པར་དུ་བྱེད་དགོས།ང་ཚོས་ཁོང་ཚོའི་དོན་དུ་ཞབས་རིམ་གཅིག་པུ་སྒྲུབ་པས་མ་འགྲིགས།ལུས་སེམས་གཉིས་ཀས་ཤུགས་སྣོན་ཆེན་པོ་ཞིག་རྒྱག་དགོས།ང་ཚོའི་ཚོགས་འདུ་འདི་རྒྱ་མིའི་བཞུགས་མོལ་ཚོགས་འདུ་ཞེས་མིང་ཙམ་ལས་དོན་དམ་གྱི་བསམ་འཆར་ཤོད་ས་མེད་པའི་འདྲ་ཆགས་པོ་ཞིག་ཚོགས་ཀྱི་ཡོད་པ་དེ་འདྲ་མ་རེད།རྒྱ་མིའི་ཚོགས་འདུར་ཁོང་ཚོའི་བསམ་འཆར་ལྟར་ལ་མོས་མཐུན་བྱས་ན་ཇ་དང༌།ཀོ་ཙི་ཉི་དགའ་མེ་ཏོག་གི་འབྲས་བུམང་པོ་སྟེར་གྱི་རེད།དེ་ལྟར་མ་བྱུང་ན་ཀོ་ཙི་དེ་ཡང་ཕར་བསྡུས་འགྲོ་གི་རེད།མོས་མཐུན་མ་བྱས་ན་དེ་ལ་བདག་སྤྲོད་མེད།རང་རེ་དེ་ལྟར་མིན་སྟབས་ནང་ཁུལ་དམ་ཚིག་གོང་བུ་གཅིག་གྱུར་ཟེར་བ་ཁ་ནས་བཤད་པ་ཙམ་མ་ཟད་ལག་ལེན་དུ་ཁེལ་དགོས་ཟེར་བ་དེ་ད་ལྟའི་ལས་ཀ་འདི་ཚོའི་གྲས་ལག་ལེན་ཁེལ་དགོས་པས་ཚང་མས་གཟབ་གཟབ་བྱེད་དགོས།